FI Euroopan unionin virallinen lehti CE 84/40

(2004/C 84 E/0044)

KIRJALLINEN KYSYMYS E-2902/03

esittäjä(t): Miet Smet (PPE-DE) neuvostolle

(1. lokakuuta 2003)

Aihe: Yhteistyösopimusten keskeyttäminen ja yhteistyösopimusten allekirjoittamisten lykkääminen

Neuvosto ilmoittaa 13. helmikuuta 2003 antamassa vastauksessaan kysymykseeni E-0520/03 (1) naisten oikeuksista Pakistanissa, että ”tähän mennessä yhdenkään ihmisoikeuksia koskevan ’olennainen osa’ -lausekkeen sisältävän sopimuksen soveltamista ei ole keskeytetty”.

Kuitenkin silloin, kun EU on katsonut, että kumppanivaltio on rikkonut sopimuksen olennaisia osia, on sopimuksen tiettyjen määräysten soveltaminen keskeytetty. Tällainen tapaus oli esimerkiksi Cotonoun sopimuksen rahoitusmääräykset Zimbabwen (2002), Komorien (2000), Norsunluurannikon (2000), Fidzin (2000), Haitin (2000) ja Liberian osalta (2001). Miten nämä kuusi valtioita rikkoivat sopimuksen olennaisia osia?

Yhteistyösopimusten allekirjoittamista on ihmisoikeuksia koskevien huolenaiheiden takia lykätty esimerkiksi Kroatian (1995), Pakistanin (1999), Algerian (1998) ja Venäjän (1995) kanssa. Ihmisoikeudet ovat luonnollisesti laaja käsite. Mistä ihmisoikeusrikkomuksista näissä neljässä valtiossa oli kyse?

Vastaus

(8. maaliskuuta 2004)

1. Neuvosto pyytää arvoisaa parlamentin jäsentä tutustumaan asiaa koskeviin neuvoston päätöksiin, joissa selitetään ne syyt, joiden perusteella EU päätti keskeyttää tiettyjen Cotonoun sopimuksen määräysten soveltamisen Zimbabwen (2002), Komorien (2000), Norsunluurannikon (2000), Fidžin (2000), Haitin (2000) ja Liberian (2001) osalta. Neuvosto toimittaa Euroopan parlamentin puhemiehelle aina virallisen kirjallisen tiedonannon neuvoston päätöksistä aloittaa ja päättää Cotonoun sopimuksen mukaiset neuvottelut.

2. Arvoisa parlamentin jäsen löytää näiden päätösten yksityiskohtaisen tekstin seuraavista asiakirjoista: — neuvoston päätös, tehty 18 päivänä helmikuuta 2002, AKT—EY-kumppanuussopimuksen 96 artiklan mukaisten neuvottelujen päättämisestä Zimbabwen kanssa; — neuvoston päätös, tehty 14 päivänä helmikuuta 2000, Komorien kanssa käytyjen, Lomén yleissopimuksen 366 a artiklan mukaisten neuvottelujen päättämisestä sekä tarvittavien toimenpiteiden toteuttamisesta; — neuvoston päätös, tehty 25 päivänä kesäkuuta 2001, AKT—EY-kumppanuussopimuksen 96 artiklan mukaisesti käytyjen neuvottelumenettelyjen päättämisestä Norsunluurannikon kanssa; — neuvoston päätös, tehty 9 päivänä huhtikuuta 2001, AKT—EY-kumppanuussopimuksen 96 artiklan mukaisten neuvottelumenettelyjen päättämisestä Fidžin tasavallan kanssa; — neuvoston päätös, tehty 29 päivänä tammikuuta 2001, Haitin kanssa AKT—EY-kumppanuussopimuksen 96 artiklan mukaisesti käydyn kuulemismenettelyn päättämisestä; — neuvoston päätös, tehty 25 päivänä maaliskuuta 2002, Liberian kanssa käytyjen AKT—EY-kumppanuussopimuksen 96 ja 97 artiklan mukaisten neuvottelujen päättämisestä.

3. Neuvosto muistuttaa arvoisan parlamentin jäsenen mainitsemien muiden tapausten osalta, että ihmisoikeudet olivat yhteinen huolenaihe neuvostossa ja Euroopan parlamentissa. Tämä huolenaihe oli syynä yhteistyösopimusten allekirjoittamisen viivästymiseen.

4. Neuvosto korostaa, että puhuessaan ihmisoikeuksien ja perusvapauksien edistämisestä ja suojelusta unioni viittaa tarkoin määriteltyihin velvoitteisiin, joiden nojalla voidaan toimia paitsi yleisellä tasolla myös tarvittaessa ja mahdollisuuksien mukaan erityistapausten tai yksittäisten tapausten osalta.

(1) EUVL C 280 E, 21.11.2003, s. 62.